Omnibus presentes litteras inspecturis, officialis Senon., in Domino salutem. Notum facimus quod in nostra presentia constitutus, Guillermus de Alemante, civis Senon., dicens et asserens se emisse a Gaufrido de Truisiaco, armigero, pro ducentis et quadraginta libris turon. res inferius nominatas, de quibus dicebat se esse in homagium Petri de Barris, armigeri, et eas movere de retrofeodo reverendi patris domini archiepiscopi Senon., videlicet, medietatem tocius decime bladi de Malleyo-Vicecomitis et tocius parrochie ejusdem loci, que partitur cum capitulo Senon., salvo tamen onere dicte decime, prout idem Gaufridus et defuncta Laura de Truisiaco, mater quondam dicti Gaufridi, eamdem decimam percipiebant et percipere consueverant in parrochia antedicta; unum modium avene ad mensuram Senon., quem idem Gaufridus in tota dicta decima primitus percipiebat et percipere consueverat annuatim; census et censivas cum omni jure et dominio eorumdem, quos idem Gaufridus habere solebat in dicta parrochia et infra fines parrochie antedicte; medietatem tocius platee in qua esse solebat granchia decimaria de dicto Malleyo-Vicecomitis, in qua quidem granchia tota dicta decima, prout ipse Gaufridus et capitulum Senon. eam percipere consueverunt, reponi consuevit, ac etiam totum jus et dominium que in predictis platea et decima habebat et habere consueverat idem Gaufridus, ac habere poterat et debebat quacumque ratione seu causa. Dicens etiam et asserens idem Guillermus, quod ipse, cum dicto Petro de Barris et aliis coheredibus suis, tanquam cum dominis feodi dictarum rerum super quinto denario convenerat usque ad quadraginta libras turon., quas idem armiger et sui coheredes eidem Guillermo quitaverant in recompensationem quorumdam serviciorum et laborum ab eodem Guillermo eidem armigero et dictis coheredibus suis impensorum predictum contractum ac predictam emptionem et res emptas antedictas, vocatis propter hoc et presentibus coram nobis magistro Johanne Heremite magistro Nicolao de Egleniaco, magistro Theobaldo de Cheseyo, magistro Roberto de Chameroto, Radulpho de Villamaris, Guillermo de Primiriaco, Bartheloto de Monte-Leonis, clericis, Andrico Barberio, Petro dicto Adoube, Dominico Lothoringo et Carioto, serviente dicti Guillermi de Alemante, reliquit et dimisit reverendo patri P. Dei gracia Senon. archiepiscopo, et se reliquisse et dimisisse, prout dictum contractum, seu dictam emptionem inierat et contraxerat, publice recognovit, coram nobis, pro dicto precio dictarum ducentarum et quadraginta librarum sibi a dicto domino archiepiscopo jam solutarum, et pro dictis quadraginta libris pro dicto quinto denario, et ratione dicti quinti denarii, ab eodem domino archiepiscopo sibi jam solutis in pecunia numerata, prout hec omnia idem Guillermus confitebatur, et de quibus pecunie summis eumdem dominum archiepiscopum quitavit perpetuo, coram nobis. Et renuncians exceptioni dictarum pecunie summarum sibi non traditarum et non numeratarum eidem domino archiepiscopo et ejus successoribus quitavit perpetuo predicta omnia supra prout ea emerat, etc..... (Suivent les formules de chancellerie.) Que omnia et singula, velut premissa sunt, Thecia, uxor dicti Guillermi, propter hoc, coram nobis constituta.... voluit, laudavit pariter et concessit (ut supra.) Actum et datum, die martis ante festum beati Clementis, anno Domini Mº CCº septuagesimo, mense novembri.